Kook en Geniet-televisiereeks | rooi roseKook en Geniet-televisiereeks | rooi rose
Kook en Geniet-televisiereeks
Kook en Geniet het geen bekenstelling nodig nie. Dié eg Suid-Afrikaanse kookboek, wat ook die grootste verkoper in ons land se geskiedenis is, kry lewe en sal vanaf 5 Julie 2017 as 'n televisiereeks op kykNET, DStv kanaal 144, uitgesaai word.
kykNET verwelkom vir Lise Swart terug as aanbieder van hierdie watertandreeks wat voorgesit word deur die gesoute vervaardiger Riaan Badenhorst (van Boerekos-faam) en Blixem Produksies.
Lise hou van onopgesmukte, eerlike kos en is van nature nuuskierig. Sy is dus die ideale aanbieder om kykers op hierdie nuwe Kook en Geniet–avontuur te vergesel. Sy gaan weekliks by verskillende mense aanklop om resepte en wenke uit dié boek, wat sedert 1951 elke kook-entoesias, sjef en amateurkok met meer as 700 beproefde resepte inspireer. Kykers sal ook vir Eunice en Heleen, die dogters van die bekende Kook en Geniet-outeur S.J.A. de Villiers, ontmoet.
Dit is vir kykNET 'n voorreg om dié ikoniese resepteboek se geskiedenis weer nuwe lewe te gee in 'n reeks waar almal die storie van Mev. S.J.A. de Villiers kan aanhoor. Lise sien uit daarna om haar kookvernuf op te skerp, aangesien sy nou self 'n Kook en Geniet besit.
"Ek is nie 'n voorslag in die kombuis nie. Inteendeel was dit nog altyd vir my 'n duistere wêreld, maar selfs EK besit 'n Kook en Geniet wat my ma vir my present gegee het. So in my beperkte kos-kosmos is ek deeglik bewus van hoe bekend en verreikend Kook en Geniet is. Om dan nog die persoon te wees wat die storie agter hierdie boek te moet vertel, is niks minder as 'n eer nie. Wat kykers wel na kan uitsien, is hoe ongelooflik mev. S.J.A. de Villiers se storie is!"